 Jeremiya 33 IBhayibheli Elikuyi-Internet INguqulo Yezwe ElishaJeremiya 33:1-2633 Izwi likaJehova lafika kuJeremiya ngokwesibili, ngesikhathi esavalelwe eGcekeni Labaqaphi, lathi: 2 Yilokhu uJehova uMenzi womhlaba akushilo, uJehova uMbumbi wawo ukuze awumise uqine, onguJehova igama lakhe, 3 Ngibize, ngizokuphendula futhi ngikutshele ngokushesha izinto ezinkulu ezingenakuqondakala obungazazi. 4 Ngoba yilokhu uJehova uNkulunkulu ka-Israyeli akushilo ngokuphathelene nezindlu zalo muzi nangokuphathelene nezindlu zamakhosi akwaJuda ezidilizwayo ngenxa yamagoqo okuvimbezela nangenxa yenkemba; 5 ngokuphathelene nalabo abeza ukuzolwa namaKhaledi nokuzogcwalisa izindawo ngezidumbu zamadoda engiwabulele ngentukuthelo yami nangokufutheka kwami, nangenxa yabo bonke labo engisithé ubuso bami kulo muzi ngenxa yobubi babo, 6 Bheka ngiwulethela ukululama nempilo; futhi ngiyobaphulukisa ngibambulele ukuthula neqiniso okuchichimayo. 7 Ngizobuyisa izithunjwa zakwaJuda nezithunjwa zakwa-Israyeli, futhi ngizobakha njengasekuqaleni. 8 Ngizobahlanza kuso sonke isiphambeko sabo abone ngaso kimi, futhi ngizothethelela zonke iziphambeko zabo abone ngazo kimi nabeqe umthetho wami ngazo. 9 Ngokuqinisekile lo muzi uyoba kimi yigama lokwethaba, indumiso nobuhle kuzo zonke izizwe zomhlaba eziyozwa ngabo bonke ubuhle engibenzela bona. Futhi ngokuqinisekile ziyoba nengebhe futhi ziyaluze ngenxa yabo bonke ubuhle nangenxa yakho konke ukuthula engiwunika kona. 10 Yilokhu uJehova akushilo, Kule ndawo nina eniyobe nithi iyihlane elingenamuntu nasilwane esifuywayo, emizini yakwaJuda nasezitaladini zaseJerusalema ezenziwe incithakalo kungekho muntu owakhileyo nasilwane esifuywayo, kusazozwakala 11 umsindo wokwethaba nomsindo wokujabula, izwi lomkhwenyana nezwi likamakoti, izwi lalabo abathi: Dumisani uJehova wamabutho, ngoba uJehova muhle; ngoba umusa wakhe wothando umi kuze kube nini nanini! Bayobe beletha umnikelo wokubonga endlini kaJehova, ngoba ngiyobuyisa izithunjwa zezwe njengasekuqaleni, kusho uJehova. 12 Yilokhu uJehova wamabutho akushilo, Kule ndawo eyincithakalo engenamuntu ngisho nasilwane esifuywayo nakuyo yonke imizi yayo kusazoba khona idlelo labelusi abalalisa umhlambi. 13 Emizini yesifunda sezintaba, emizini yezwe elisezansi nasemizini eseningizimu nasezweni lakwaBhenjamini nasezindaweni ezizungeze iJerusalema nasemizini yakwaJuda kusazodlula imihlambi ngaphansi kwezandla zomuntu obalayo, kusho uJehova. 14 Bheka! Kuza izinsuku, kusho uJehova, ngokuqinisekile engizolifeza ngazo izwi elihle engilikhulumile, ngokuphathelene nendlu ka-Israyeli nangokuphathelene nendlu kaJuda. 15 Ngalezo zinsuku nangaleso sikhathi ngiyokwenza ukuba ihlumela elilungileyo lihlumele uDavide, futhi ngokuqinisekile liyokhipha ubulungisa nokulunga ezweni. 16 Ngalezo zinsuku uJuda uyosindiswa neJerusalema ngokwalo liyohlala ngokulondeka. Leli yigama eliyobizwa ngalo, kuyothiwa UJehova Ungukulunga Kwethu. 17 Ngoba yilokhu uJehova akushilo, Ngeke kunqunywe kuDavide umuntu wokuhlala phezu kwesihlalo sobukhosi sendlu ka-Israyeli. 18 Kubapristi, amaLevi, ngeke kunqunywe umuntu phambi kwami ukuba anikele umnikelo wokushiswa ophelele futhi athunqise umusi ngomnikelo wokusanhlamvu nokuba anikele umhlatshelo ngaso sonke isikhathi. 19 Futhi izwi likaJehova laphinde lafika kuJeremiya, lithi; 20 Yilokhu uJehova akushilo, Uma nina bantu ningase nikwazi ukuphula isivumelwano sami semini nesivumelwano sami sobusuku, yebo ukuze imini nobusuku kungabi khona ngesikhathi sako, 21 singaphulwa ngokufanayo nesivumelwano sami noDavide inceku yami ukuze angabi nayo indodana ebusa njengenkosi esihlalweni sakhe sobukhosi; kanye namaLevi futhi, abapristi, izikhonzi zami. 22 Njengoba nje ibutho lasemazulwini lingenakubalwa, futhi isihlabathi solwandle singenakulinganiswa, ngiyoyandisa kanjalo inzalo kaDavide inceku yami namaLevi angikhonzayo. 23 Izwi likaJehova lafika futhi kuJeremiya, lithi: 24 Awukubonanga yini lokho abalesi sizwe abakukhulumile, bethi, Imindeni emibili uJehova ayikhethile, uzobuye ayale? Futhi baphatha abantu bami ngendelelo, ukuze bangabe besaba yisizwe phambi kwabo. 25 Yilokhu uJehova akushilo, Uma bekungelona iqiniso ukuthi ngamisa isivumelwano sami semini nobusuku, izimiso zezulu nomhlaba, 26 bengiyoyala kanjalo nenzalo kaJakobe nekaDavide inceku yami, ukuze ngingathathi enzalweni yakhe ababusi phezu kwenzalo ka-Abrahama, u-Isaka noJakobe. Ngoba ngiyozibutha izithunjwa zabo futhi ngiyozihawukela.Jeremiya 33 